**Likumprojekta „Grozījumi Paziņošanas likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Paziņošanas likumā” (turpmāk – likumprojekts) izstrādāts pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2012. gada 29. novembrī tika izdarīti grozījumi Civillikumā, Civilprocesa likumā un Bāriņtiesu likumā, kas stājās spēkā 2013. gada 1. janvārī. Iepriekš minētie grozījumi tika izdarīti, pamatojoties uz Apvienoto Nāciju Organizācijas 2006. gada 13. decembra Konvenciju par personu ar invaliditāti tiesībām, kas apstiprināta ar likumu „Par Konvenciju par personu ar invaliditāti tiesībām”, un Latvijas Republikas Satversmes tiesas 2010. gada 27. decembra spriedumu lietā Nr. 2010-38-01 „Par Civillikuma 358. panta un 364.panta atbilstību Latvijas Republikas Satversmes 96. pantam”. Iepriekš minēto likumu grozījumu mērķis bija izstrādāt jaunu rīcībspējas institūta tiesisko regulējumu attiecībā uz personu rīcības spēju, kā arī precizēt kārtību, kādā tiek izskatītas lietas par personas rīcības spējas ierobežojumu. Atbilstoši iepriekš minētajiem likumu grozījumiem nepieciešams izdarīt grozījumu Paziņošanas likumā, precizējot tā 5. panta ceturto daļu. Likumprojektā papildus tiek noteikts, ka gadījumos, kad fiziskai personai, kurai nodibināta aizgādnība un aizgādnim ir savstarpēji atšķirīgas intereses, nepieciešams ziņot arī bāriņtiesai. Šī interešu pretruna no lietas apstākļiem ir jākonstatē iestādei, kura izskata administratīvo lietu. Pēc paziņojuma saņemšanas bāriņtiesa izlems par Administratīvā procesa likuma 29. pantā noteiktās kompetences īstenošanu.2. Grozījumi Paziņošanas likuma 8. pantā tiek veikti, lai saskaņotu ar paziņošanu saistīto terminu „pasts” ar Pasta likumā noteiktajiem terminiem, proti, aizstātu vispārējo apzīmējumu „pasts” ar terminiem „pasta komersants” vai „pasta pakalpojumu sniegšanas vieta”. 3. Paziņošanas likuma 10. pantā reglamentēta dokumenta paziņošana uz ārvalstīm. Panta pirmās daļas 1.punkta pirmais teikums paredz paziņošanu normatīvajos aktos noteiktajā kārtībā savukārt šī punkta otrais teikums paredz Ārlietu ministrijas iesaistīšanos ar diplomātisko pārstāvniecību starpniecību. Ārlietu ministrijas funkcijās neietilpst vispārīgi veikt pasta starpniecības pakalpojumus dokumentu nogādāšanai adresātiem, bet tikai tad, ja normatīvajos aktos par starptautisko sadarbību un starptautiskajos līgumos tas īpaši atrunāts. Lai neuzliktu Ārlietu ministrijai nepamatotu slogu, grozījums paredz atteikties no Ārlietu ministrijas kā starpniekinstitūcijas norādes. Vienlaicīgi no panta pirmās daļas 2. punkta tiek izslēgta 1. punkta piemērošanas norāde. Tādejādi, ja iestādei ar ārējo normatīvo aktu nav noteikta dokumenta īpaša paziņošanas kārtība, paziņošanu iestāde varēs veikt ar pasta komersanta starpniecību. 4. Saskaņā ar Paziņošanas likuma 10. panta otro daļu, ja dokuments nosūtīts atbilstoši šā panta pirmās daļas 2. punktam, tā paziņošanu apliecina adresāta parakstīts paziņojums par sūtījuma saņemšanu. Ja šāds sūtījums nav saņemts un nav saņemta arī informācija par to, ka sūtījumu nodot adresātam nav iespējams, uzskatāms, ka dokuments ir paziņots sešus mēnešus pēc dokumenta nodošanas pastā.Eiropas Parlamenta un Padomes 1997. gada 15. decembra Direktīvas 97/67/EK par **kopīgiem noteikumiem Kopienas pasta pakalpojumu iekšējā tirgus attīstībai un pakalpojumu kvalitātes uzlabošanai (turpmāk – Direktīva) II pielikumā ir noteikti Kopienas pārrobežu pasta kvalitātes standarti. Atbilstoši Direktīvas II pielikumā noteiktajam** Eiropas Savienības dalībvalstīs prioritāro vēstuļu piegādes standarts ir D+5 97%. Tas nozīmē, ka D ir diena, kad vēstule nodota pasta nodaļā vai ievietota vēstuļu kastē (pirms pēdējās vēstuļu savākšanas reizes), un mērķis – piektajā dienā piegādāt vismaz 97% no visa minētajā dienā nodoto vēstuļu apjoma. Līdz ar to Paziņošanas likuma 10. panta otrajā daļā noteiktais sešu mēnešu termiņš ir nesamērīgi garš, tādēļ tas, ievērojot Direktīvā noteikto, attiecībā uz Eiropas Savienības dalībvalstīm ar likumprojektu saīsināts līdz septiņām darba dienām.Direktīvā minētie standarti ir saistoši tikai tam izraudzītajam pasta komersantam, kuram noteikts pienākums sniegt universālo pasta pakalpojumu. Pasaules Pasta savienības noteiktās pasta pakalpojumu kvalitātes prasības un citi dokumenti ir saistoši tikai tam izraudzītajam operatoram, kuram ir noteikts pienākums sniegt pārrobežu pasta pakalpojumus, pildot visas no Pasaules Pasta savienības dokumentiem izrietošās saistības. Dokumentu iespējams nosūtīt kā ierakstītu sūtījumu ar paziņojumu par izsniegšanu tikai gadījumos, ja pasta komersants sniedz pakalpojumu „paziņojums par izsniegšanu”, jo tas ir papildu pakalpojums, kas nav obligāts un neietilpst universālā pasta pakalpojuma grozā.Attiecībā uz citām valstīm, izpētot Pasaules Pasta savienības mājaslapā pieejamos datus par vēstuļu piegādes kvalitātes rādītājiem, pārsvarā valstis ir norādījušas 5-6 dienas, bet ir arī tādas valstis, kuras nosaka 16 dienu termiņu, kuru skaita no saņemšanas gala mērķa lidostā līdz piegādei adresātam. Ņemot vērā minēto maksimālo vēstuļu piegādes termiņu, kā arī iespējamās brīvdienas un svētku dienas, pārrobežu vēstuļu paziņošanas termiņš uz citām valstīm likumprojektā noteikts trīs nedēļas.Paziņošanas likuma 10. panta otrajā daļā noteiktā sešu mēnešu termiņa saīsināšana atrisinās arī pašreiz praksē pastāvošo problēmu saistībā ar lietas izskatīšanas termiņa ievērošanu administratīvo pārkāpumu lietās.5. Saskaņā ar Oficiālo publikāciju un tiesiskās informācijas likuma 2. panta pirmo daļu oficiālais izdevums „Latvijas Vēstnesis” ir Latvijas Republikas oficiālais izdevums, un tajā publicētā informācija ir oficiāla publikācija. Minētā likuma pārejas noteikumu 6. punkts paredz – līdz spēkā stājas grozījumi tajos normatīvajos aktos, kuri paredz tiesību aktu un oficiālo paziņojumu izsludināšanu vai publicēšanu laikrakstā „Latvijas Vēstnesis”, šāda informācija publicējama oficiālajā izdevumā. Ievērojot minēto, Paziņošanas likuma 11. panta grozījumā likumprojektā norāde uz oficiālo laikrakstu „Latvijas Vēstnesis” aizstāta ar norādi uz oficiālo izdevumu „Latvijas Vēstnesis”. Vienlaicīgi tiek precizēta norma par pašvaldību tiesībām par dokumentu publisku paziņošanu, proti, apzīmējums „laikraksts” tiek aizstāts ar likumā „Par presi un citiem masu informācijas līdzekļiem” noteikto apzīmējumu „masu informācijas līdzeklis”.  |
| 3. | Projekta izstrādē iesaistītās institūcijas | Likumprojekta izstrādei ar tieslietu ministra 2014. gada 3. aprīļa rīkojumu Nr.1-1/123 izveidota Administratīvā procesa likuma darba grupa. Darba grupā pieaicināti Tieslietu ministrijas, Administratīvās rajona tiesas, Administratīvās apgabaltiesas, Augstākās tiesas Administratīvo lietu departamenta, Rīgas domes, Valsts ieņēmumu dienesta, Patērētāju tiesību aizsardzības centra, Pilsonības un migrācijas lietu pārvaldes, biedrības „Latvijas Tirdzniecības un rūpniecības kamera” biedrības „Latvijas Darba devēju konfederācija”, biedrības „Publisko tiesību institūts” un Notariāta institūta pārstāvji.Darba grupā pieaicināti arī Satiksmes ministrijas pārstāvji. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iestādes (tostarp tiesa administratīvajā procesā, tiesa (tiesnesis) administratīvā pārkāpuma lietā un Satversmes tiesa) un privātpersonas, kuras publiski tiesisko attiecību ietvaros ir iesaistītas dokumenta paziņošanā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ar likumprojektu vienlaikus tiek virzīti šādi likumprojekti: 1. Likumprojekts „Grozījumi Administratīvā procesa likumā”, efektivizējot lietu izskatīšanas gaitu iestādē un administratīvajā tiesā.2. Likumprojekts „Grozījumi Valsts pārvaldes iekārtas likumā”, paredzot, ka iestāde noslēgto administratīvo līgumu nosūta augstākai iestādei informācijai un izslēdzot regulējumu, kas uzliek par pienākumu iestādei pirms administratīvā līguma noslēgšanas saņemt augstākas iestādes piekrišanu. Minētais regulējums nepieciešams, lai augstāka iestāde varētu realizēt ar likumprojektu piešķirtās tiesības noteiktos gadījumos atcelt vai grozīt noslēgto līgumu.3. Likumprojekts „Grozījumi Valsts nodrošinātās juridiskās palīdzības likumā”, paredzot nepieciešamos grozījumus valsts nodrošinātās juridiskās palīdzības ieviešanai administratīvajās lietās tiesā. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, likumprojekts kopā ar sākotnējās ietekmes novērtējuma ziņojumu tiks ievietots Tieslietu ministrijas mājaslapā internetā [www.tm.gov.lv](http://www.tm.gov.lv) sadaļā „Sabiedrības līdzdalība”, aicinot sabiedrību izteikt savu viedokli, izmantojot interneta pakalpojumus. |
| 2. | Sabiedrības līdzdalība projekta izstrādē | Likumprojekts kopā ar sākotnējās ietekmes novērtējuma ziņojumu (anotāciju) 2015. gada 11. martā tika ievietots Tieslietu ministrijas mājaslapā internetā [www.tm.gov.lv](http://www.tm.gov.lv) sadaļā „Sabiedrības līdzdalība”, aicinot sabiedrību izteikt savu viedokli, izmantojot interneta pakalpojumus līdz 2015. gada 25. martam. |
| 3. | Sabiedrības līdzdalības rezultāti | Atsauksmes vai viedokļi par likumprojektu netika iesniegti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iestādes (tostarp tiesa administratīvajā procesā, tiesa (tiesnesis) administratīvā pārkāpuma lietā un Satversmes tiesa), kuras publiski tiesisko attiecību ietvaros paziņo adresātam dokumentu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

15.03.2016 16:40

1306

U.Rudziks

67036902, Uldis.Rudziks@tm.gov.lv

I.Māliņa

67036910, Ilze.Malina@tm.gov.lv